मानव अपने अहंकारवश होकर दूसरे की तनिक-सी भूल में ही अपनी सहनशीलता खोकर भयानक बदला लेने का संकल्प करने लगता है और इस अमंगल-संकल्प के साथ ही अनिष्ट की आशंका आरम्भ हो जाती है। मन में उत्पन्न हुई इस वैर-भावना से सामने वाले का अमंगल तो उसके प्रारब्ध में होने पर ही होता है, पर अपना अनिष्ट अवश्य होता है। रात-दिन द्वेष की अग्नि में हृदय जला करता है, सारी शान्ति समाप्त हो जाती है और येन-केन-प्रकारेण अपना अनिष्ट करके भी विपक्षी का अमंगल कर डालने को मन व्यग्र हो उठता है। इस अमंगल भावना में ही बड़े-बड़े राष्ट्र और जातियाँ समाप्त हो जाती हैं।